
A magyar fosztó- és tagadóképzők morfoszemantikai problémái, különös tekintettel az antonimitásra

Kutatásom elsődleges célja a magyar nyelv fosztó- és tagadóképzőinek morfológiai és szemantikai vizsgálata volt. Ez annak a kutatásnak a folytatása, amit 2008 tavaszán kezdtem el, és aminek A magyar fosztó- és tagadóképzők morfo-szemantikai elemzése című államvizsga-dolgozatom lett az eredménye.
Míg a szakdolgozatomban a szinonimitás kérdése kapta a főszerepet, ebben a munkában egy másik szemantikai problémára összpontosítottam.
Tanulmányom megírása során arra törekedtem, hogy átfogó képet nyújtsak a magyar privatív képző alaktani és jelentéstani viselkedéséről, valamint a vele antonim viszonyban álló származékoknak, kifejezéseknek a hozzá fűződő kapcsolatáról. Tehát a magyar privatív képző vizsgálata mellett a fő téma, amit ebben a dolgozatban tárgyaltam az antonimitás kérdése volt.
A munkafolyamat első fázisában egy adatbázist állítottam össze a magyar nyelvben leggyakrabban előforduló fosztóképzős szavakról és a velük ellentétes viszonyban álló kifejezésekről. A következtetéseimet erre alapozva vontam le.



